《书砦居屋壁》
清代·梁熙

阴气昏白日，冻雀噪暮枝。徘徊如有待，纡徐掩户迟。

念昨愁不如，悬席透夜飔。隙月点霜被，病骨冷难支。

断墙集野砾，遂若惬幽私。烧灯拾僵蠹，竹素欣相披。

侧身还怅望，儒术欲何为。土壁摇寒影，萧条十年思。

作者简介：（1622—1692）清河南鄢陵人，字曰缉，别号晰次。顺治十年进士，任陕西咸宁知县，誓不以一钱自污，以安辑地方为急务。擢御史。告病归，居乡不问外事。